Preşedintele belarus Aleksandr Lukaşenko a inspectat un batalion de tancuri de lângă frontiera cu Lituania şi a dat ordinul ca la orice "provocare" să se răspundă cu mijloace militare, a anunţat administraţia sa marţi, pe Telegram, informează Reuters, potrivit Agerpres.
"Voi spune public: orice provocare trebuie contracarată cu mijloace militare", a declarat Aleksandr Lukaşenko, un aliat apropiat al preşedintelui rus Vladimir Putin, citat pe Telegram."Orice încălcare a frontierei de stat atrage după sine deschiderea focului", a adăugat preşedintele belarus.
Relaţiile dintre Belarus şi Lituania, stat membru al Uniunii Europene şi al Organizaţiei Tratatului Atlanticului de Nord, şi care a oferit sprijin opoziţiei belaruse, s-au deteriorat puternic în ultimii ani.
Lituania, care are graniţe cu exclava rusă Kaliningrad şi cu Belarus, a închis recent mai multe puncte de trecere de la frontiera sa cu Republica Belarus.
De asemenea, în urma invaziei Rusiei în Ucraina în 2022, Germania a anunţat planuri de a staţiona în Lituania o unitate pregătită de luptă, desfăşurare ce va fi finalizată în 2027. Este plănuită o prezenţă permanentă de până la 5.000 de militari ai Bundeswehr, împreună cu familiile lor.